寄李南金
作者：徐寶之
朝代：宋

paragraphs: 野風摇枯荄，長夜山雨寒。
夢忽墮千里，扶胥黄木灣。
美人秋水容，衆芳潔初服。
海樹鳴騷騷，醉吟瘴雲宿。
憶昔西窗眠，三谿月如水。
忽作千日別，人生別能幾。
有客從南來，說君新况好。
升沉何足云，令德似爲寶。
同袍澗谷友，掉臂青雲端。
而我卧山阿，淡心如露蘭。
手種麓下梅，半吐欲遲雪。
再三拂霜紈，待君畫孤潔。
寄書何時到，歲晚百念中。
天涯一望斷，雁遠夕陽紅。